Ti Sangabilion a Balay ti Dios
MANILA, Philippines—Apart from his “real dream” of becoming president of the Philippines, El Shaddai founder Bro. Mike Velarde wants to leave his followers a cross-shaped church touted to be “the biggest place of worship and prayers in Asia.” N. C. Calleja, Inquirer, Aug. 19, 2009
Sangabilion a balay ti Dios
daytoy iti sangabilion met
a salaysay ti kinapanglaw,
iti maysa nga ektaria
a pagimurumoran kadagiti bukel
ti kararag dagiti agur-uray
iti gasat, adu a gasat,
ken adu a kararag tapno
iti aldaw dagiti pannakatungpal
dagiti kari ket ti oras
dagiti milagro a makeltay.
Kuna ti fundador a para
iti Dios nga awanan bagi
a pagitukelan dagiti espiritu
ti ayat tapno agsantak daytoy
aglayag kadagiti ulep iti ngatuen
ti altar a balitok
agsirko nga agampayag
kadagiti pasamano, ridaw
tawa, suelo, datar a karuprupa
ti sileng ken ngayed
kinabaknang nga awan kadagiti pobre
a kararua dagiti pasdek a kas itoy
nga iti panawen ket sumuko
tapno iwaragawagna
a ti Dios nga imbalayan ti tagainep
ket awanan iti tumeng
nga agkutukot
boksit nga agbirok iti nilugaw
karabukob a maparkagan
agbirok iti basi a nakaro
tapno agrambak kadagiti nabilligian
nga aldaw.
Sangabilion daytoy a balay
ti Dios nga awanan bagi,
di makasapul iti pagiladan
saan a kas iti karruba
iti sansaning-i.
A Solver Agcaoili
Hon, HI /Aug 19, 2009
No comments:
Subscribe to: Post Comments (Atom)
ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn war_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn por_Latn cym_Latn eng_Latn eng_Latn